- Դատարանների նկատմամբ հանրության վստահության մակարդակն իսկապես ցածր է: Բայց ես դեմ եմ այս երեւույթի բացարձակացմանը: Վստահության դեֆիցիտը դատարանների նկատմամբ ավելին չէ, քան իշխանության մյուս ճյուղերի նկատմամբ: Թերեւս դատարանների նկատմամբ վստահության պակասի մասին քննարկումների ակտիվությունը պայմանավորված է նրանով, որ հասարակությունն ավելի մեծ ակնկալիքներ ունի դատարաններից: Սա պայմանավորված է նրանով, որ դատարանն է, ըստ էության, իրավունքի վերականգնման վերջին եւ ամենակարեւոր ատյանը: Ստեղծված իրավիճակն ունի մի քանի պատճառներ, մասնավորապես՝ կողմնակալության դրսեւորումները (հատկապես՝ կաշառակերության դեպքերը), գործադիր իշխանության (այդ թվում նաեւ` Դատախազության) միջամտության փորձերը, արդարադատության իրականացման կապակցությամբ դատավորի նկատմամբ կարգապահական պատասխանատվություն կիրառելու հնարավորությունը (ինչը միշտ հնարավորություն է տալիս բարձրացնել «անհնազանդ» դատավորի հարցը), եւ վերջապես՝ դատավորական էթիկան խախտող եւ կողմնակալ վարքագիծ դրսեւորող դատավորին պատժելու արդյունավետ համակարգի բացակայությունը: